
  REPUBLIKA HRVATSKA
OPĆINSKI SUD U ŠIBENIKU
     Stalna služba u Kninu
		

Poslovni broj: Pp-1198/2026

 U  I M E   R E P U B L I K E  H R V A T S K E

P R E S U D A

	Općinski sud u Šibeniku, Stalna služba u Kninu, po sutkinji Anamariji Krnić Šupe, uz sudjelovanje zapisničarke Anite Murić Marinković, u prekršajnom predmetu protiv okrivljenog Tonija Barišića, zbog prekršaja iz članka 289. stavka 4. i dr. Zakona o sigurnosti prometa na cestama („Narodne novine“ broj 67/2008., 48/2010., 74/2011., 80/2013., 158/2013., 92/2014., 64/2015., 108/2017., 70/2019., 42/2020., 85/2022., 114/2022., 133/2023., 145/2024.), u povodu optužnog prijedloga Policijske uprave šibensko-kninske, Policijske postaje Knin, KLASA: 211-07/26-5/10466, URBROJ: 511-13-10-26-1 od dana 27. travnja 2026. godine, nakon provedenog žurnog postupka, 6. srpnja 2026. 
 
p r e s u d i o   j e

	I. Okrivljeni TONI BARIŠIĆ, OIB: 95502971224, sin Mile i majke Draženke, djev. Grgurević, rođen 4. siječnja 1994. godine u Šibeniku, državljanin RH, sa prebivalištem u Kninu, Svačićeva 15, vozač, trenutno nezaposlen, bez mjesečnih primanja, oženjen, otac četvero maloljetne djece, lošeg imovinskog stanja, ranije prekršajno osuđivan po potvrdi Odjela za prekršajne evidencije,

k r i v   j e 
	
		što je dana 26. travnja 2026. godine u 22:00 sati u mjestu Knin, Zlatovićeva ulica 2, grad/općina Knin,

1. okrivljenik Toni Barišić je od strane policijkih službenika PP Knin, zatečen kako upravlja osobnim automobilom marke "Volkswagen" registarskih oznaka i broja ST5090-E, za vrijeme dok mu je izrečena zaštitna mjera zabrane upravljanja motornim vozilom "B" kategorije, Obaveznim prekršajnim nalogom PP Knin, Klasa: 211-07/25-2/57571, u trajanju od 6 mjeseci, s danom izvršnosti mjere 28.11.2025. i danom kraj mjere 28.05.2026.,

čime je počinio prekršaj opisan u članku 289. stavku 1. Zakona o sigurnosti prometa na cestama, kažnjiv po članku 289. stavku 4. istog Zakona,

2. Predmetni je upravljao vozilom kojem je isteklo važenje prometne dozvole više od 15 dana s danom 28.02.2026, 

		čime je počinio prekršaj opisan u članku 238. stavku 1. Zakona o sigurnosti prometa na cestama, kažnjiv po članku 238. stavku 7. istog Zakona,

3. nije koristio sigurnosni pojas,

čime je počinio prekršaj opisan u članku 163. stavku 1. Zakona o sigurnosti prometa na cestama, kažnjiv po članku 163. stavku 8. istog Zakona,

4. te kod sebe nije imao vozačku dozvolu, 

čime je počinio prekršaj opisan u članku 229. stavku 1. Zakona o sigurnosti prometa na cestama, kažnjiv po članku 229. stavku 5. istog Zakona,

a) pa mu se za djelo pod točkom 1. na temelju članka 216. stavka 3. Zakona o sigurnosti prometa na cestama 

izriče

KAZNA ZATVORA U TRAJANJU 15 (PETNAEST) DANA,

b) za djelo pod točkom 2. na temelju članka 238. stavka 7. Zakona o sigurnosti prometa na cestama utvrđuje mu se novčana kazna u iznosu 260,00 EUR (dvjesto šezdeset eura), za djelo pod točkom 3. na temelju članka 163. stavka 8. Zakona o sigurnosti prometa na cestama utvrđuje mu se novčana kazna u iznosu 130,00 EUR (sto trideset eura), a za djelo pod točkom 4. na temelju članka 229. stavka 5. Zakona o sigurnosti prometa na cestama utvrđuje mu se novčana kazna u iznosu 30,00 EUR (trideset eura),

te se okrivljeniku za gore navedena djela prekršaja pod točkom b) na temelju članka 39. stavka 1. točke 2. Prekršajnog zakona

izriče

UKUPNA NOVČANA KAZNA U IZNOSU 420,00 EUR (četiri stotine i dvadeset eura).

II. Na temelju članka 40. stavka 1. i 2. Prekršajnog zakona, okrivljeniku se u izrečenu ukupnu kaznu zatvora uračunava vrijeme provedeno u uhićenju na temelju izvješća o uhićenju Policijske uprave šibensko-kninske, Policijske postaje Knin od 26. travnja 2026. u 22:00 sati do dovođenja na sud 27. travnja 2026. u 10:30 sati te vrijeme za koje je okrivljenik zadržan po Rješenju o zadržavanju ovog suda od dana 27. travnja 2026., na način da se svaki započeti dan uhićenja i zadržavanja okrivljenika izjednačava s jednim danom zatvora, pa okrivljeniku nije preostalo ništa za izdržati.

III. Na temelju članka 33. stavka 11. Prekršajnog zakona okrivljenik je dužan novčanu kaznu platiti u roku od 90 (devedeset) dana od dana pravomoćnosti ove presude u korist Državnog proračuna, priloženom uplatnicom, a u protivnom će se postupiti prema odredbama članka 34. Prekršajnog zakona.

IV. Na temelju članka 152. stavka 3. Prekršajnog zakona novčana kazna smatrat će se u cijelosti plaćenom ako okrivljenik plati 2/3 (dvije trećine) naprijed izrečene novčane kazne u roku od 90 (devedeset) dana od dana pravomoćnosti ove presude.
V. Na temelju članka 58. Prekršajnog zakona okrivljeniku se 

                                                           i z r i č e   

ZAŠTITNA MJERA ZABRANE UPRAVLJANJA MOTORNIM VOZILOM "B" KATEGORIJE U TRAJANJU OD 6 (ŠEST) MJESECI,

a koja mjera će se izvršiti po izvršnosti ove presude.

VI. Na temelju članka 139. stavka 6. Prekršajnog zakona, okrivljenik se u cijelosti oslobađa obveze naknade troškova ovog postupka.

Obrazloženje

	1. Policijska uprava šibensko-kninska, Policijska postaja Knin je 27. travnja 2026. podnijela protiv okrivljenika optužni prijedlog, gornjeg broja, zbog prekršaja činjenično opisanih i pravno označenih kao u izreci ove presude. 

	2. S obzirom na to da je okrivljenik doveden na sud po policijskim službenicima uz izvješće o uhićenju, to je protiv istog proveden žurni postupak.

3. Pozvan da se očituje o krivnji za prekršaje koji mu se optužnim prijedlogom stavljaju na teret, okrivljenik se izjasnio da se smatra krivim u odnosu na prekršaje upravljanja motornim vozilom za vrijeme trajanja zaštitne mjere zabrane upravljanja motornim vozilom "B" kategorije, upravljanja predmetnim vozilom kojem je isteklo važenje prometne dozvole, te da kod sebe nisam imao važeću vozačku dozvolu, dok se u odnosu na prekršaj upravljanja motornim vozilom bez korištenja sigurnosnog pojasa ne smatra krivim.

	4. Okrivljenik je u svom iskazu od 27. travnja 2026. iskazao da je točno da je utužene prigode upravljao osobnim automobilom marke Volkswagen" registarskih oznaka i broja ST 5090-E za vrijeme dok je prema njemu tekla zaštitna mjera zabrane upravljanja motornim vozilom "B" kategorije, da je također točno da je predmetnom vozilu isteklo važenje prometne dozvole za više od petnaest dana, te kod sebe nije imao vozačku dozvolu da je pokaže na uvid policijskim službenicima. Kada su policijski službenici prišli njegovom vozilu, on nije bio vezan sigurnosnim pojasom, odvezao se čim je zaustavio automobil, odnosno netom prije nego što su mu prišli policijski službenici, ali je koristio sigurnosni pojas za vrijeme dok je upravljao predmetnim vozilom. Na upit je li znao da prema njemu teče zaštitna mjera zabrane upravljanja motornim vozilom "B" kategorije, odgovara da nije imao takvoga saznanja, ali ne osporava počinjeni prekršaj upravljanja motornim vozilom za vrijeme izrečene zaštitne mjere. Na upit predstavnika ovlaštenog tužitelja jesu li policijski službenici koji su prema njemu vršili postupanje vidjeli da odvezuje sigurnosni pojas, odgovara da mu isto nije poznato, ali dodatno navodi da je ugasio vozilo kojim je upravljao, te odvezao sigurnosni pojas prije nego su mu prišli policijski službenici koji su prema njemu vršili postupanje.

	5. Sud je u dokaznom postupku pročitao izvješće o počinjenom prekršaju PP Knin od 26. travnja 2026. godine (list spisa 4), zapisnik o ispitivanju prisutnosti alkohola, opojnih droga ili lijekova u organizmu od 26. travnja 2026. godine serijski broj 02509270 (list spisa 5), izvješće o uhićenju okrivljenika od 26. travnja 2026. godine (list spisa 6-7), izvješće o postupanju PP Knin od 27. travnja 2026. godine (list spisa 8), obavezni prekršajni nalog PP Knin Klasa: 211-07/25-2/57571, Urbroj: 511-13-10-25-1 od 7. studenog 2025. godine (list spisa 9), obrazac medicinske dokumentacije o pacijentu za doktore medicine TIM 1 ambulanta od 26. travnja 2026. godine (list spisa 10), te potvrda o ranijoj prekršajnoj osuđivanosti okrivljenika Odjela za prekršajne evidencije od 27. travnja 2026. godine (list spisa 11-13).

6. Nakon provedenog dokaznog postupka, sud je nedvojbeno utvrdio da je okrivljenik počinio prekršaj iz članka 289. stavka 1. Zakona o sigurnosti prometa na cestama, kažnjiv po članku 289. stavku 4. istog Zakona, prekršaj iz članka 238. stavka 1. Zakona o sigurnosti prometa na cestama, kažnjiv po članku 238. stavku 7. istog Zakona, prekršaj iz članka 163. stavka 1. Zakona o sigurnosti prometa na cestama, kažnjiv po članku 163. stavku 8. istog Zakona, te prekršaj iz članka 229. stavka 1. Zakona o sigurnosti prometa na cestama, kažnjiv po članku 229. stavku 5. istog Zakona.

7. Člankom 289. stavkom 1. Zakona o sigurnosti prometa na cestama propisano je da vozač kojem je vozačka dozvola oduzeta (članak 284.) ili je isključen iz prometa (članak 285.) ili mu je izrečena mjera opreza privremenog oduzimanja vozačke dozvole ili zaštitna mjera zabrane upravljanja motornim vozilom, odnosno zabrana korištenja vozačke dozvole ili mu je od strane liječnika koji je obavio pregled ili je liječio vozača ili izabranog liječnika izdano upozorenje o zdravstvenom stanju zbog kojeg vozač privremeno nije sposoban sigurno upravljati vozilom, ne smije za to vrijeme upravljati vozilom u prometu na cesti.

8. Člankom 238. stavkom 1. Zakona o sigurnosti prometa na cestama propisano je da motorna i priključna vozila smiju sudjelovati u prometu na cesti ako su registrirana i ako imaju važeću prometnu dozvolu.

9. Člankom 163. stavkom 1. Zakona o sigurnosti prometa na cestama propisano je da su vozač i putnici tijekom vožnje u motornom vozilu na sjedalima na kojima su ugrađeni sigurnosni pojasevi dužni koristiti pojas na način koji je odredio proizvođač sigurnosnog pojasa.

10. Člankom 229. stavkom 1. Zakona o sigurnosti prometa na cestama propisano je da kad upravlja vozilom, vozač mora kod sebe imati vozačku dozvolu ili potvrdu o podnesenom zahtjevu za izdavanje vozačke dozvole i dužan ju je pokazati na zahtjev policijskog službenika.

11. U postupku nije sporno da je okrivljenik utužene prigode upravljao osobnim automobilom marke "Volkswagen" registarskih oznaka i broja ST5090-E, za vrijeme dok mu je izrečena zaštitna mjera zabrane upravljanja motornim vozilom "B" kategorije, Obaveznim prekršajnim nalogom PP Knin, Klasa: 211-07/25-2/57571, u trajanju od 6 mjeseci, s danom izvršnosti mjere 28.11.2025. i danom kraj mjere 28.05.2026., te da je upravljao vozilom kojem je isteklo važenje prometne dozvole više od 15 dana s danom 28.02.2026. kao i da kod sebe nije imao vozački dozvolu da je pokaže na uvid policijskim službenicima. 

12. Okrivljenik je u svom iskazu od 27. travnja 2026. u cijelosti priznao da je navedene prigode u[image: ]pravljao osobnim automobilom marke "Volkswagen" registarskih oznaka i broja ST 5090-E za vrijeme dok je prema njemu tekla zaštitna mjera zabrane upravljanja motornim vozilom "B" kategorije, te također da je točno da je predmetnom vozilu isteklo važenje prometne dozvole za više od petnaest dana, te kod sebe nije imao vozačku dozvolu da je pokaže na uvid policijskim službenicima. Kada su policijski službenici prišli njegovom vozilu, on da nije bio vezan sigurnosnim pojasom, odvezao se čim je zaustavio automobil, odnosno netom prije nego što su mu prišli policijski službenici, ali da je koristio sigurnosni pojas za vrijeme dok je upravljao predmetnim vozilom. Na pitanje suda je li znao da prema njemu teče zaštitna mjera zabrane upravljanja motornim vozilom "B" kategorije, odgovara da nije imao takvoga saznanja, ali ne osporava počinjeni prekršaj upravljanja motornim vozilom za vrijeme izrečene zaštitne mjere. Na upit predstavnika ovlaštenog tužitelja jesu li policijski službenici koji su prema njemu vršili postupanje vidjeli da odvezuje sigurnosni pojas, odgovara da mu isto nije poznato, ali dodatno navodi da je ugasio vozilo kojim je upravljao, te odvezao sigurnosni pojas prije nego su mu prišli policijski službenici koji su prema njemu vršili postupanje. Iskaz okrivljenika u dijelu u kojem priznaje da je upravljao predmetnim vozilom za vrijeme dok je prema njemu trajala zaštitna mjera zabrane upravljanja motornim vozilom, da je predmetnom vozilu isteklo važenje prometne dozvole kao i da kod sebe nije imao vozačku dozvolu sud je cijenio istinitim jer je u tom smislu njegov iskaz suglasan sa pročitanim ispravama – izvješćem o počinjenom prekršaju PP Knin od 26. travnja 2026. godine (list spisa 4), zapisnikom o ispitivanju prisutnosti alkohola, opojnih droga ili lijekova u organizmu od 26. travnja 2026. godine serijski broj 02509270 (list spisa 5), izvješćem o uhićenju okrivljenika od 26. travnja 2026. godine (list spisa 6-7), izvješćem o postupanju PP Knin od 27. travnja 2026. godine (list spisa 8), obaveznim prekršajnim nalogom PP Knin Klasa: 211-07/25-2/57571, Urbroj: 511-13-10-25-1 od 7. studenog 2025. godine (list spisa 9).

13. Sporno je s obzirom na obranu okrivljenika je li okrivljenik utužene prigode bio vezan sigurnosnim pojasom. 

14. Radi razjašnjenja sporne, a za ovaj postupak odlučujuće činjenice, sud je izvršio uvid u izvješće o počinjenom prekršaju PP Knin od 26. travnja 2026. godine (list spisa 4) na temelju kojeg je utvrđeno kako je okrivljenik upravljao navedenim vozilom za vrijeme dok mu je na snazi zaštitna mjera upravljanja motornim vozilom "B" kategorije od strane tijela PP Knin broj rješenja 211-07/25-2/57571, s početkom trajanja mjere od 28.11.2025. godine do 28.5.2026. godine, na navedenom vozilu je isteklo važenje prometne dozvole za više od petnaest dana s datumom 28.2.2026. godine, prilikom upravljanja vozilom nije koristio sigurnosni pojas, te kod sebe prilikom kontrole nije imao vozačku dozvolu.

15. Nadalje, radi razjašnjenja sporne činjenice, sud je izvršio uvid u izvješće o postupanju PP Knin od 27. travnja 2026. godine (list spisa 8) na temelju kojeg je utvrđeno da je dana 26. travnja 2026. godine u 21:45 sati tijekom kontrole vozila i osoba u Kninu, Zlatovićeva kbr. 2, zaustavljen osobni automobil marke VW Touran reg. oznake ST 5090-E, kojim je upravljao Toni Barišić rođen 4. siječnja 1994. godine, od oca Mile, OIB: 95502971224, sa adresom prebivališta u mjestu  Knin, Svačićeva 15. Tijekom kontrole utvrđeno je da isti prilikom upravljanja vozilom nije koristio sigurnosni pojas, te da je navedenom vozilu isteklo važenje prometne dozvole za više od petnaest dana s datumom 28.2.2026. godine, kao i da kod sebe nije imao vozačku dozvolu, da upravlja vozilom za vrijeme dok mu je na snazi zaštitna mjera upravljanja motornim vozilom "B" kategorije od strane tijela PP Knin, broj rješenja 211-07/25-2/57571, s početkom trajanja mjere od 28.11.2025. godine do 28.5.2026. godine.

16. Pročitanu materijalnu dokumentaciju sud je ocijenio kao vjerodostojnu jer je ista sačinjena u obavljanju poslova ovlaštenih službenih osoba. Naime, ista je sastavljena od strane službenih osoba – policijskih službenika, na temelju neposrednog opažanja učina prekršaja, pri čemu je identitet počinitelja prekršaja, ovdje okrivljenika, nedvojbeno utvrđen uvidom u informacijski sustav MUP-a. Sud pritom nije utvrdio objektivnog razloga zbog kojeg bi policijski službenici kao službene osobe lažno teretili okrivljenika.

17. Zbog navedenog, sud nije povjerovao iskazu okrivljeniku da je navedene prigode bio vezan sigurnosnim pojasom, ovo napose iz razloga jer sam okrivljenik u svojoj obrani iskazuje da nije bio vezan sigurnosnim pojasom kada su mu prišli policijski službenici zbog čega je njegova tvrdnja da je prilikom vožnje koristio sigurnosni pojas nelogična i životno neuvjerljiva. Treba napomenuti da je iz prekršajne evidencije razvidno da je okrivljenik ranije tri puta prekršajno osuđivan za isti prometni prekršaj iz članka 163. stavak 1. Zakona o sigurnosti prometa na cestama, kažnjiv po članku 163. stavak 8. istog Zakona (odlukom Postaje prometne policije Šibenik broj 211-07/24-4/66815 od 6.8.2024., pravomoćno 24.12.2024., odlukom Policijske postaje Knin broj 211-07/23-4/58750 od 11.8.2023., pravomoćno 5.9.2023., odlukom Policijske postaje Knin broj 211-07/23-4/82942 od 3.11.2023., pravomoćno 23.1.2024.). Okrivljenik ničime nije dokazao navedenu tvrdnju niti je predložio bilo kakav dokaz na okolnost njegove tvrdnje te je stoga sud njegovu obranu u tom dijelu cijenio neuvjerljivom i očigledno usmjerenom na izbjegavanje prekršajnopravne odgovornosti.

18. Slijedom navedenog, po provedenom dokaznom postupku nedvojbeno je utvrđeno da je okrivljenik dana 26. travnja 2026. godine u 22:00 sati u mjestu Knin, Zlatovićeva ulica 2, grad/općina Knin, od strane policijskih službenika PP Knin, zatečen kako upravlja osobnim automobilom marke "Volkswagen" registarskih oznaka i broja ST5090-E, za vrijeme dok mu je izrečena zaštitna mjera zabrane upravljanja motornim vozilom "B" kategorije, Obaveznim prekršajnim nalogom PP Knin, Klasa: 211-07/25-2/57571, u trajanju od 6 mjeseci, s danom izvršnosti mjere 28.11.2025. i danom kraj mjere 28.05.2026., da je upravljao vozilom kojem je isteklo važenje prometne dozvole više od 15 dana s danom 28.02.2026, da nije koristio sigurnosni pojas, te da kod sebe nije imao vozačku dozvolu, čime je počinio prekršaj iz članka 289. stavka 1. Zakona o sigurnosti prometa na cestama, kažnjiv po članku 289. stavku 5. istog Zakona, prekršaj iz članka 238. stavka 1. Zakona o sigurnosti prometa na cestama, kažnjiv po članku 238. stavku 7. istog Zakona, prekršaj iz članka 163. stavka 1. Zakona o sigurnosti prometa na cestama, kažnjiv po članku 163. stavku 8. istog Zakona i prekršaj iz članka 229. stavka 1. Zakona o sigurnosti prometa na cestama, kažnjiv po članku 229. stavku 5. istog Zakona, za koje ga je sud proglasio krivim.

19. Kako su se u ponašanju okrivljenika ostvarila bitna obilježja iz naprijed navedenih prekršaja, to ga je sud proglasio krivim za učin istih.

20. Člankom 289. stavkom 4. Zakona o sigurnosti prometa na cestama propisano je da će se novčanom kaznom u iznosu od 1320,00 do 2650,00 eura ili kaznom zatvora do 60 dana kaznit za prekršaj vozač koji upravlja vozilom za vrijeme dok su mu izrečene mjere iz stavka 1. ovoga članka.

21. Člankom 238. stavkom 7. Zakona o sigurnosti prometa na cestama propisano je da će se novčanom kaznom u iznosu od 260,00 eura kaznit za prekršaj vozač koji upravlja motornim ili priključnim vozilom, osim traktora i radnog stroja, koje nije registrirano ili mu je isteklo važenje prometne dozvole za više od 15 dana.

22. Člankom 163. stavkom 8. Zakona o sigurnosti prometa na cestama propisano je da će se novčanom kaznom u iznosu od 130,00 eura kaznit za prekršaj vozač i druga osoba ako postupi suprotno odredbi stavka 1. ovoga članka.

23. Člankom 229. stavkom 5. Zakona o sigurnosti prometa na cestama propisano je da će se novčanom kaznom u iznosu od 30,00 eura kaznit za prekršaj vozač koji nema kod sebe vozačku dozvolu ili potvrdu o podnesenom zahtjevu za izdavanje vozačke dozvole ili je ne pokaže na zahtjev policijskog službenika.

	24. Prilikom donošenja odluke o kazni sud je primijenio opće pravilo o izboru vrste i mjere kazne te je u odnosu na okrivljenika ocijenio sve olakotne i otegotne okolnosti u smislu članka 36. Prekršajnog zakona.

25. Sud je okrivljeniku kao olakotne okolnosti cijenio djelomično priznanje prekršaja te njegovo loše imovinsko stanje, dok mu je kao otegotnu okolnost cijenio količinu protupravnog postupanja navedene prigode, izostanak nekritičnosti, kao i činjenicu da je okrivljenik specijalni recidivist koji je sklon činjenju prekršaja iz područja prometa (razvidno iz Potvrde o ranijoj kažnjavanosti okrivljenika na temelju koje je utvrđeno je da je okrivljenik do sada prekršajno osuđivan sljedećim odlukama: Odlukom Postaje prometne policije Šibenik broj 211-07/24-4/66815 od 6.8.2024., pravomoćno 24.12.2024., zbog prekršaja iz članka 163. stavak 8. Zakona o sigurnosti prometa na cestama, Odlukom Policijske postaje Drniš broj 211-07/23-4/53315 od 20.7.2023., pravomoćno 23.11.2023., zbog prekršaja iz članka 83. stavak 2. Zakona o sigurnosti prometa na cestama, Odlukom Policijske postaje Knin broj 211-07/23-4/58750 od 11.8.2023., pravomoćno 5.9.2023., zbog prekršaja iz članka 163. stavak 8. Zakona o sigurnosti prometa na cestama, Odlukom Policijske postaje Knin broj 211-07/23-4/82942 od 3.11.2023., pravomoćno 23.1.2024., zbog prekršaja iz članka 163. stavak 8. Zakona o sigurnosti prometa na cestama, Odlukom Policijske postaje Knin broj 211-07/25-4/34745 od 3.4.2025., pravomoćno 15.7.2025., zbog prekršaja iz članka 78. stavak 3. Zakona o sigurnosti prometa na cestama, Odlukom Policijske postaje Drniš broj 211-07/25-4/115498 od 6.11.2025., pravomoćno 23.12.2025., zbog prekršaja iz članka 163. stavak 8., članka 229. stavak 5., članka 250. stavak 13., članka 49. stavak 4. i članka 82. stavak 3. Zakona o sigurnosti prometa na cestama, Odlukom Postaje prometne policije Split broj 211-07/25-1/5771 od 15.4.2025., pravomoćno 24.4.2025., zbog prekršaja iz članka 199. stavak 7. Zakona o sigurnosti prometa na cestama, te Odlukom Policijske postaje Knin broj 211-07/25-2/57571 od 7.11.2025., pravomoćno 19.11.2025., zbog prekršaja iz članka 199. stavak 7. Zakona o sigurnosti prometa na cestama. Stoga je sud, odlučujući o vrsti i visini kazne, a cijeneći sve prethodno izložene okolnosti, kako one koje se tiču osobe počinitelja, tako i one koje se tiču počinjenja djela okrivljeniku za počinjeno djelo prekršaja iz  članka 289. stavka 1. Zakona o sigurnosti prometa na cestama (točka 1. izreke presude) izrekao kaznu zatvora u trajanju od petnaest dana jer je ovaj Sud je mišljenja da će se jedino izborom teže kazne – kazne zatvora, u konkretnom slučaju ostvariti svrha kažnjavanja, a da do sada izrečene kazne zatvora evidentno nisu utjecale na okrivljenika da više ne čini prekršaje, pa je zbog toga nužno izreći mu kaznu zatvora. 

Za prekršaj iz članka 238. stavka 7. Zakona o sigurnosti prometa na cestama (točka 2. izreke ove presude) sud je okrivljeniku utvrdio novčanu kaznu u iznosu od dvjesto šezdeset eura, dakle u fiksno propisanom zakonskom iznosu, za prekršaj iz članka 163. stavka 8. Zakona o sigurnosti prometa na cestama (pod točkom 3. izreke ove presude) je okrivljeniku utvrdio novčanu kaznu u iznosu od sto trideset eura, dakle u fiksno propisanom zakonskom iznosu, a za prekršaj iz članka 229. stavka 5. Zakona o sigurnosti prometa na cestama (točka 4. izreke ove presude) je okrivljeniku utvrdio novčanu kaznu u iznosu od trideset eura, dakle u fiksno propisanom zakonskom iznosu. 

Budući da je okrivljenik svojim ponašanjem počinio četiri prekršaja za koja mu se u ovom prekršajnom postupku istodobno sudilo, a sud je odlučio kazniti ga, to je na temelju članka 39. stavka 1. točke 2. Prekršajnog zakona najprije za svaki počinjeni prekršaj (i to prekršaje iz točke 2., 3. i 4. izreke presude) utvrdio novčanu kaznu prema zakonu nakon čega je izrekao ukupnu novčanu kaznu koja je jednaka zbroju pojedinačno utvrđenih novčanih kazni, konkretno ukupnu novčanu kaznu u iznosu 420,00 EUR (četiri stotine i dvadeset eura), smatrajući da je tako izrečena kazna prikladna stupnju krivnje okrivljenika, težini počinjenih djela i svrsi kažnjavanja.

	25. Na temelju članka 152. stavka 3. Prekršajnog zakona novčana kazna smatrat će se u cijelosti plaćenom ako okrivljenik u roku određenim ovom presudom plati dvije trećine navedenog iznosa novčane kazne.

26. Vrijeme koje je okrivljenik proveo u uhićenju kao i vrijeme za koje je okrivljenik zadržan po rješenju ovog suda uračunato je u kaznu zatvora. (čl. 40. Prekršajnog zakona). 

27. Sud je okrivljeniku na temelju članka 58. stavka 1. Prekršajnog zakona izrekao zaštitnu mjeru zabrane upravljanja motornim vozilom "B" kategorije u trajanju od šest mjeseci. Citiranom odredbom propisano je da zaštitnu mjeru zabrane upravljanja motornim vozilom u trajanju od jednog mjeseca do dvije godine sud može izreći počinitelju prekršaja protiv sigurnosti prometa kada postoji opasnost da će upravljajući motornim vozilom ugroziti sigurnost prometa. Zabrana se izriče u odnosu na sve vrste ili kategorije ili u odnosu na samo određene vrste ili kategorije motornih vozila. Upravljajući vozilom B kategorije za vrijeme dok prema njemu teče zaštitna mjera zabrane upravljanja motornim vozilom za ''B'' kategoriju okrivljenik je počinio jedan od najtežih prekršaja u prometu. Prekršaj je počinio u večernjim satima te je time ugrozio sigurnost svih sudionika u prometu. S obzirom na navedeno, ovaj sud smatra da postoji opasnost da će okrivljenik upravljajući motornim vozilom ugroziti sigurnost prometa, pa će se primjenom navedene zaštitne mjere otkloniti uvjeti koji omogućavaju počinjenje novog prekršaja od strane okrivljenika i kojom mjerom će se dodatno postići svrha prekršajno – pravnih sankcija i djelovati na okrivljenika da ubuduće ne čini prekršaje. Sud je mišljenja da će ovako izrečena zaštitna mjera, zajedno sa izrečenom novčanom kaznom, biti dovoljna za postizanje opće svrhe prekršajnopravnih sankcija. Izrečena zaštitna mjera će se izvršiti po izvršnosti ove presude. U tom smislu, okrivljeniku se posebno napominje da status svoje vozačke dozvole može u svakom trenutku provjeriti na internetskim stranicama Ministarstva unutarnjih poslova Republike Hrvatske, www.mup.hr u rubrici pod nazivom „Kutak za vozače“.

28. Odluka o troškovima prekršajnog postupku temelji se na odredbi članka 139. stavak 6. Prekršajnog zakona. Okrivljenik je osoba lošeg imovinskog stanja, ujedno je otac četvero maloljetne djece pa bi stoga po stavu ovog suda plaćanje troškova postupka moglo ugroziti egzistenciju okrivljenika i njegove obitelji

	29. Slijedom svega navedenog, odlučeno je kao u izreci presude.

                      Sutkinja
								  Anamarija Krnić Šupe
             	
UPUTA O PRAVU NA ŽALBU: 

Protiv ove presude ovlaštene osobe mogu podnijeti žalbu u roku od 8 (osam) dana od dana dostave prijepisa presude. Žalba se podnosi ovom Sudu u dovoljnom broju primjeraka za prvostupanjski i drugostupanjski sud, a o žalbi odlučuje Visoki prekršajni sud Republike Hrvatske.


Dostaviti:
1. Tužitelju
2. Okrivljeniku
3. U spis

